cyanic-selkie/wikianc huggingface dataset:
பட்டுப்புழு - பாம்பிக்ஸ் மோரி
பட்டுப்பூச்சியின் வாழ்க்கைச் சுழற்சியைப் பற்றி அறிவது பட்டுப்புழு வளர்ப்புத் தொழிலை நிர்வாகம் செய்ய ஏதுவாக இருக்கும். பாம்பிக்ஸ் மோரியின் வாழ்க்கைச் சுழற்சி முட்டை, புழு, கூட்டுப்புழு, முதிர்பூச்சி என்ற நான்கு நிலைகளைக் கொண்டது. இதன் காலம் காலநிலையைப் பொருத்தும், இனத்தைப் பொறுத்தும் 45-55 நாட்களாகும்.
முட்டை
சிறிய, தட்டையான, நீள்வட்டமாக, 0.6 மி.கி.எடை கொண்டதாக இருக்கும்.இதில் உறக்கநிலையில் உள்ள முட்டைகள், உறக்கநிலையில் இல்லா முட்டைகள் என இரு வகைகள் காணப்படுகின்றன. உறக்கநிலையில் உள்ள முட்டைகள் இள மஞ்சள் நிறத்திலோ, வெண்மையாகவோ காணப்படும். உறக்கநிலையில் இல்லா முட்டைகள் மஞ்சள் நிறத்திலிருந்து கரும்பழுப்பு நிறத்திற்கு மாறும். இந்த பருவம் சில தினங்கள் நீடிக்கும்.
புழு
இது உயிருடன் வாழும் கருவாகும். இது வெண்மையாகக் காணப்படும். இது தலை, மார்பு, வயிறு என மூன்று பாகங்களைக் கொண்டது. புழுப்பருவத்தில் நான்கு முறை தோலுரித்து கூட்டுப்புழுவாக மாறும். இதன் காலம் 27 நாட்களாகும்.இது மல்பெர்ரி இலைகளை உண்டு உயிர் வாழும்.
கூட்டுப்புழு
இப்பருவத்தை அடைந்தவுடன் தன் வாயிலிருந்து சுரக்கும் திரவத்தைக் கொண்டு தன்னைச் சுற்றி இனத்தைப் பொறுத்து வெண்மை, இள மஞ்சள் அல்லது மஞ்சள் நிறக் கூட்டைக் கட்டும்.2-3 வாரங்கள் இப்பருவத்தில் இருக்கும். இது கூட்டுப்புழுவிற்கு பாதுகாப்பு உறையாகும். இந்த கூடு 1.5 கி.மீ.நீளம் உள்ள ஒரே இழையாகும். கூட்டிற்குள் சென்ற பின் ஒரு முறை புழு தோலுரித்து பழுப்பு நிறமாக மாறும். கூட்டை உடைத்து முதிர்பூச்சி வெளிவந்தால் இழை அறுந்து போகும். அதனால் பட்டு நூலின் மதிப்பு குறையும்.
பட்டுப்பூச்சி(முதிர்பூச்சி)
இதுவே வாழ்க்கை சுழற்சியின் கடைசி பருவமாகும். கூட்டை உடைத்து முதிர்பூச்சி வெளிவரும். இதற்கும் தலை, மார்பு, வயிறு என மூன்று கண்டங்கள் உள்ளன. இதனால் பறக்க முடியாது. இதன் வாயுறுப்புகளும் வளர்ச்சியடையாமல் இருப்பதால், இது உண்ணாது. ஆண் பூச்சிகள் பெண் பூச்சிகளைக் காட்டிலும் பெரிதாக இருக்கும். முதிர்பூச்சி வெளிவந்தவுடன், இறக்கைகளை வேகமாக அடித்து தன் இணையைத் தேடிப்பிடித்து, இணைவுற்று, 24 மணி நேரத்திற்குள் ஆண்பூச்சி மடிந்து விடும். பெண் பூச்சி முட்டைகளை இட்டவுடன் இறந்துவிடும்.
மீண்டும் பட்டுப்பூச்சியின் வாழ்க்கைச் சுழற்சி தொடங்கிவிடும்.[2]
மேற்கோள்
1.Dhote A.K. 1990. Silkworm Biology and Rearing- Sericulture Instructional-cum-Practical Manual Volume II, NCERT, p:1-9.
2. Ajit Medhekar 2016. Lifecycle of Silkworm( With Diagram),http://www.biologydiscussion.com/animals-2/lifecycle-of-silkworm-with-diagram/2655
பகுப்பு:துப்புரவு முடிந்த சிவகங்கை மாவட்ட ஆசிரியர்கள் தொடங்கிய கட்டுரைகள் பகுப்பு:பட்டுப்புழு
எலியாவின் சீனோ
எலியாவின் சீனோ (Zeno of Elea, Ζήνων ὁ Ἐλεάτης; அண். கிமு 490 – அண். கிமு 430) ஒரு சாக்ரட்டீசுக்கு முந்தையக் கிரேக்க மெய்யியலாளர். இவர் மேக்னா கிரேசியாவைச் சேர்ந்தவர். இவர் பர்மெனிடெசு நிறுவிய எலியாதிக்கப் பள்ளியைச் சார்ந்தவர். அரிசுட்டாட்டில் இவரை இணைமுரணியலைக் கண்டறிந்தவராகக் குறிப்பிடுகிறார். இவர் தனது சீனோ முரண்புதிர்களுக்காகப் பெயர்பெற்றவர். இவற்றை பெர்ட்ரண்டு ரசல் "அளவற்ற நுட்பமும் திட்பமும் வாய்ந்தன"வாகக் கூறுகிறார்".
வாழ்க்கை
சீனோவின் வாழ்க்கையைப் பற்றிய தகவல் ஏதும் கொஞ்சமும் கூட கிடைக்கவில்லை. சீனோவின் இறப்புக்குப் பின் ஒரு நூற்றாண்டு கழித்து பிளாட்டோ எழுதிய பர்மெனிடெசு நூல்மட்டுமே முதன்மையான தகவல் வாயிலாகும். மேலும் அரிசுட்டாட்டிலின் இயற்பியல் நுலிலும் இவர் குறிப்பிடப்படுகிறார். பர்மெனிடெசின் உரையாடலில் பர்மெனிடெசும் சீனோவும் ஏதென்சுக்கு வருகை தந்ததைப் பற்றிக் குறிப்பிடுகிறார். அப்போது பர்மெனிடெசுக்கு அகவை 65. சீனொவுக்கு அகவை 40. சாக்ரட்டீசு அப்போது மிகவும் இளைஞராக இருந்துள்ளார். சாக்ரட்டீசின் அகவையை 20 ஆகக் கொண்டால், சாக்ரட்டீசு பிறந்தது கி.மு469இல் எனவும் கொண்டால் சீனோவின் பிறப்பு கி.மு 490 ஆகிறது. "சீனோ உயரமாகவும் அழகாகவும் இளமையாக இருந்த்தாகவும் பர்மெனிடெசால் மிக விரும்பப்பட்டவராகவும்" பிளாட்டோ கூறுகிறார்."
நூல்கள்
சீனோவின் எழுத்துகளைப் பற்றி பல பண்டைய எழுத்தாளர்கள் மேற்கோள் கடினாலும் அவரது நூல்கள் ஏதும் முழுமையாகக் கிடைக்கவில்லை. சீனோவும் பர்மெனிடெசுவும் ஏதென்சுக்கு முதல் தடவை வந்தபோது சீனோவின் நூல்களைக் கொண்டுவந்த்தாகப் பிளாட்டோ கூறுகிறார். சீனொ பிளாட்டோவிடம் "இவை பர்மெனிடெசுவின் வாதங்களைக் காப்பாற்றவே" எனக் கூறியுள்ளார். இவை சீனோவின் இளமையில் எழுதப்பட்டன. இவரது ஒப்புதல் இன்றியே திருடி வெளியிடப்பட்டுள்ளன. சீனோவின் நூலில் இருந்து "முதல் வாதத்துக்கான முதல் ஆய்கோளைச்" சாக்ரட்டீசு பின்வருமாறு கூறியதைப் பிளாட்டொ கேட்டுள்ளார்: "இது பலவானால், இதில் ஒத்தனவும் ஒவ்வாதனவும் கலந்திருக்க வேண்டும். எனவே இது நிலவ இயலாதது எனலாம் ஏனெனில், ஒத்தது ஒவ்வாததாகவோ, ஒவ்வாதது ஒத்ததாகவோ இருக்க வாய்ப்பில்லை." பிளாட்டோவின் பர்மெனிடெசு பற்றிய உரையில், புரோக்கிளசு, "முரண்பாடுகள் உள்ள நாற்பது வாதங்களை" சீனோ உருவாக்கியதாகக் கூறுகிறார். ஆனால் இப்போது ஒன்பது மட்டுமே அறியப்பட்டுள்ளன.
சீனோவின் முரண்புதிர்கள்
இரண்டாயிரம் ஆண்டுகளாக சீனோவின் முரண்புதிர்கள் மெய்யியலாளர்களையும் கணிதவியலாளர்களையும் இயற்பியலாளர்களையும் குழப்பி, அறைகூவி, ஆர்வமூட்டி, மிரட்டி, தாக்கம் செலுத்தி மகிழ்ச்சியுட்டி வந்துள்ளன. இவற்றில் மிகவும் பெயர்பெற்றவை அரிசுட்டாட்டிலின் இயற்பியலை எதிர்த்தனவாகும்.
வெளி இணைப்புகள்
பகுப்பு:கிரேக்க மெய்யியலாளர்கள் பகுப்பு:கிரேக்க கணிதவியலாளர்கள் பகுப்பு:கிமு 490 பகுப்பு:கிமு 430
சபல்கர் (சட்டமன்றத் தொகுதி)
சபல்கர் (சட்டமன்றத் தொகுதி) (இந்தி: सबलगढ़ विधान सभा निर्वाचन क्षेत्र) (தொகுதி எண்:003) என்பது இந்தியாவின் மையநிலப்பகுதியில் அமைந்துள்ள மத்தியப் பிரதேச மாநிலத்தின் 230 சட்டமன்றத் தொகுதிகளுள் ஒன்றாகும். இத்தொகுதி முரைனா மாவட்டத்தில் அமைந்துள்ளது .
தற்போதைய சட்டமன்ற உறுப்பினர்
சபல்கர் சட்டமன்றத் தொகுதியின் சட்டமன்ற உறுப்பினராக பாரதிய ஜனதா கட்சியைச் சேர்ந்த மெகர்பன்சிங் ராவத் உள்ளார்.
பவர் ரேஞ்சர்ஸ் மைட்டி மார்ஃபின்
பவர் ரேஞ்சர்ஸ் மைட்டி மார்ஃபின் (Power Rangers Mighty Morphin) முதல் பவர் ரேஞ்சர்ஸ் தொடர் ஆகும். இத்தொடரினை சாபன் நிறுவனம் தயாரித்தது. பவர் ரேஞ்சர்ஸ் அறிமுக பாடலான கோ கோ பவர் ரேஞ்சர்ஸ்] இந்த தொடரின் பாடலாகும். இராட்சத இயந்திரங்களுக்கு பவர் ரேஞ்சர்ஸ் தொடரில் வழங்கப்படும் ஜோர்ட்ஸ் (zords) என்னும் பெயர் இத்தொடரின் ஜோர்டான் என்ற காதபாத்திரத்தின் பெயரில் இருந்தே வந்தது.
பகுதி - 1
விண்வெளி வீரர்கள் ஒரு கலனை ஆராயும் போது ரீட்டா  என்னும் தீய சக்தியை விடுவித்து விடுகிறார்கள். இதை அறியும் ஜோர்டான் பொருத்தமான 5 இளம் நபர்களை தேர்ந்தெடுக்க தன் உதவி இயந்திரத்திற்கு கட்டளை இடுகிறார். தேர்ந்தெடுக்கபட்ட ஐவர் சக்தி நாணயங்கள் துணையுடன் ரேஞ்சர்களாக மாறி ரீட்டாவின் படைகளுடன் போராடுகிறார்கள்.
மேற்கோள்கள்
பகுப்பு:தொலைக்காட்சித் தொடர்கள் பகுப்பு:ஆங்கிலத் தொலைக்காட்சித் தொடர்கள்
நிக்கல்(II) அயோடைடு
நிக்கல்(II) அயோடைடு (Nickel(II) iodide) என்பது NiI2 என்ற மூலக்கூற்று வாய்ப்பாடு கொண்ட கனிம வேதியியல் சேர்மமாகும். இணைக்காந்தமான இச்சேர்மம் கருப்பு நிறத்துடன் காணப்படுகிறது. தண்ணீரில் எளிதில் கரைந்து நீரணைவுச் சேர்மங்களின் நீலப்-பச்சை நிறக் கரைசலைக் கொடுக்கிறது. இந்நிறம் குறிப்பாக நீரேற்றம் பெற்ற நிக்கல்(II) சேர்மங்களுக்கு உரியது ஆகும். ஓரியல்பு வினையூக்கியாக சில பயன்களை இச்சேர்மம் கொண்டுள்ளது.
அமைப்பு மற்றும் தயாரிப்பு
நீரற்ற நிக்கல்(II) அயோடைடு CdCl2 சேர்மத்தின் தலைமைப்பண்பு கூறுகளுடன் படிகமாகிறது. ஒவ்வொரு நிக்கல்(II) மையமும் எண்முக ஒருங்கிணைவு வடிவத் தோற்றத்தை வெளிப்படுத்துகிறது.
ஐந்து நீரேற்றை நீர்நீக்கம் செய்து NiI2 தயாரிக்கப்படுகிறது.
NiI2 எளிமையாக நீரேற்றம் அடைகிறது. நிக்கல் ஆக்சைடு, நிக்கல் ஐதராக்சைடு அல்லது நிக்கல் கார்பனேட்டுடன் ஐதரயோடிம் அமிலத்தில் கரைத்து இவற்றைத் தயாரிக்கலாம். நீரிலி வடிவ நிக்கல்(II) அயோடைடை, தூளாக்கப்பட்ட நிக்கலுடன் அயோடின் சேர்த்துத் தயாரிக்கலாம்.
சில தொழிற்துறை பயன்களையும் நிக்கல்(II) அயோடைடு கொண்டுள்ளது. கார்பனைலேற்ற வினைகளில் வினையூக்கியாக இது செயலாற்றுகிறது. கரிமத் தொகுப்புவினைகள் சிலவற்றில் பொருத்தமான வினையாக்கியாக, குறிப்பாக சமாரியம்(II) அயோடைடுடன் இணைந்துச் செயல்படுகிறது.
மேற்கோள்கள்
பகுப்பு:அயோடைடுகள் பகுப்பு:உலோக ஆலைடுகள் பகுப்பு:நிக்கல் சேர்மங்கள் பகுப்பு:கனிம வேதியியல் சேர்மங்கள்
புவனேசுவரி மிசுரா
புவனேசுவரி மிசுரா (Bhubaneswari Mishra) (25 ஜனவரி 1950 - 19 பிப்ரவரி 2016) பாரம்பரிய ஒடிய இசைப்பாடகியும், பின்னணிப் பாடகியும் ஆவார். இவர் ஆதிகுரு சிங்காரி சியாம் சுந்தர் கர்ரின் சீடர் ஆவார். புரி நகரத்தின் பிரபலமான மருத்துவரும் கவிஞருமான ஜக்மோகன் மிசுராவை மணந்தார். இவரது மகள் கஸ்தூரிகா மிசுராவும் பயிற்சி பெற்ற பாரம்பரிய பாடகி ஆவார்.
கிருஷ்ண சுதாமா படத்திற்காக திக்கி மோரா நா என்ற பாடலை பாடியதன் மூலம் தனது வாழ்க்கையைத் தொடங்கினார். சகி கோபிநாத் திரைப்படத்தில் இடிகிலி மிதிகிலி, பெலாபூமியில் ஜஹ்னா ரா சிந்துரா காரா, மற்றும் மா மங்களாவில் தயாமாயீ மஹாமாயீ மா மங்களா உள்ளிட்ட பல பின்னணிப் பாடல்களை படங்களுக்கு வழங்கியுள்ளார்.
1979 மற்றும் 1980 ஆம் ஆண்டுகளில் முறையே ஸ்ரீகிருஷ்ண ராசலீலா மற்றும் ஜெய் மா மங்களா ஆகிய படங்களுக்காக ஒடிசா மாநில திரைப்பட விருது இவருக்கு வழங்கப்பட்டது.
மே 2018 இல் திறக்கப்பட்ட புவனேசுவர மாநில அருங்காட்சியகத்தின் புதிய திரைப்படக் காட்சியகத்தில், மற்ற குறிப்பிடத்தக்க பின்னணிப் பாடகர்களான பிரபுல்லா கர் மற்றும் சிக்கந்தர் ஆலம் ஆகியோருடன் மிசுராவின் புகைப்படம் காட்டப்பட்டுள்ளது.
இறப்பு
இவர் 19 பிப்ரவரி 2016 அன்று புது தில்லியில் மாரடைப்பால் இறந்தார். ஒடிசாவின் முதலமைச்சர் நவீன் பட்நாய்க், இவரை "மிகவும் திறமையானவர்" என்றும், இவரது மரணம் "இசை மற்றும் கலாச்சாரத் துறைக்கு பெரும் இழப்பு" என்றும் விவரித்தார்.
சான்றுகள்
பகுப்பு:2016 இறப்புகள் பகுப்பு:1950 பிறப்புகள் பகுப்பு:இசைக் கலைஞர்கள்
புனித அந்தோனியார் தேவாலயம், செம்மன்விளை
புனித அந்தோனியார் தேவாலயம், செம்மன்விளை (St.Antony's Church, Chemmanvilai) என்பது இந்தியாவின் தமிழ்நாட்டில் கன்னியாகுமரி மாவட்டத்தில் குழித்துறை மறை மாவட்டத்தில் அமைந்துள்ள கத்தோலிக்க தேவாலயம் ஆகும்.
இந்த தேவாலயம் ஆனது செம்மன்விளை கிராமத்தின்  மையப்பகுதியிலிருந்து  வலதுபுறத்தில் அமைந்துள்ளது. இந்த தேவாலயம் குழித்துறை மறை மாவட்டத்தில் கத்தோலிக்க திருச்சபையின் கட்டுப்பாட்டில் உள்ள தேவாலயங்களில் ஒன்றாகும்.
மேற்கோள்கள்
பகுப்பு:கன்னியாகுமரி மாவட்டத்திலுள்ள கிறித்தவக் கோயில்கள்
2012 குவகாத்தி பாலியல் வழக்கு
9 ஜூலை 2012 அன்று, இந்தியா, அசாமின் தலைநகரான குவகாத்தியில் ஒரு இளம்பெண்ணை மதுக்கடைக்கு வெளியே ஏறத்தாழ 30 ஆண்கள் கூட்டமாக பாலியல் பலாத்காரம் செய்து கொடுமைப்படுத்தியதாகக் கூறப்படுகிறது,பின்னர் அவர்களில் பலர் நிகழ்படத்தின் அடிப்படையில் கைது செய்யப்பட்டனர். நியூஸ் லைவ் எனும் உள்ளூர் தொலைக்காட்சி பத்திரிகையாளர் அந்தக் கும்பலைத் தூண்டியதாக குற்றம் சாட்டப்பட்டு 20 ஜூலை 2012 அன்று கைது செய்யப்பட்டார். இந்த வழக்கின் விசாரணைகள் நடந்து வருகின்றன.
சம்பவம்
9 ஜூலை 2012 அன்று, இரண்டு பெண்கள் ஒரு மதுக்கடையில் இருந்து வெளியேறி, வெளியே நின்ற ஆண்கள் குழுவிற்கு எதிராக உடல் ரீதியான போராட்டத்தில் ஈடுபட்டனர். அருகிலிருந்த நியூஸ் லைவ் பத்திரிகையாளர் கௌரவ் ஜோதி நியோக் தனது அலுவலகத்தினை தொடர்பு கொண்டு அங்கு நடைபெறும் சண்டையை படமாக்க ஒளிப்படக் கருவி மற்றும் குழுவினரை வருமாறு கேட்டுக் கொண்டார். அந்த பெண் பிரிந்து சென்று உதவி கேட்க முயன்ற போதிலும், அவர் கும்பலுக்குள் இரண்டு முறை இழுத்துச் செல்லப்பட்டு மேலும் தாக்குதலுக்கு உள்ளானார். இறுதியில், சுமார் அரை மணி நேரத்திற்குப் பிறகு, உள்ளூர் நாளிதழான அஜிர் அசோமின் மற்றொரு பத்திரிகையாளர் முகுல் கலிதா தலையிட்டு அந்தப் பெண்களை மீட்டார். காவல் துறையினர் சம்பவ இடத்திற்கு வந்ததும், சிறுமியை வீட்டிற்கு அழைத்து சென்று வழக்கு பதிவு செய்தனர். நிகழ்பட காட்சிகளிலிருந்து அடையாளம் காணப்பட்டதாகக் கூறப்படும் குற்றச்சாட்டின் அடிப்படையில் அமர்ஜோதி கலிதா முதன்மை குற்றவாளியாக உள்ளார்.
எதிர்வினைகள்
இந்த பாலியல் வழக்கு தேசிய மற்றும் உள்ளூர் ஊடகங்களில் பரபரப்பை ஏற்படுத்தியது.நியூஸ் லைவ் எனும் தொலைக்காட்சியில் இந்த நிகழ்படப் பதிவுகள் வெளியாகியது, மேலும் யூடியூப்பில் அந்த காட்சிகள் வைரல் ஆனது.மேலும், நகரத்தில் பெண்களின் பாதுகாப்பு குறித்தும் மனித உரிமைகள் குறித்தும் பல விவாதங்கள் நடைபெற்றன. 20 ஜூலை 2012 க்குள், குற்றம் சாட்டப்பட்ட 22 பேரில் 12 பேர் கைது செய்யப்பட்டனர். முக்கிய குற்றவாளியான அமர்ஜோதி கலிதா ஜூலை 23 அன்று வாரணாசியில் உத்தரபிரதேச காவல்துறையிடம் சரணடைந்தார். மறுநாள், அசாம் காவல் துறையினர் வாரணாசிக்கு கலிதாவை கைது செய்யச் சென்றனர். இந்த பாலியல் வழக்கில் அடையாளம் காணப்பட்ட 17 பேரில் 14 பேர் கைது செய்யப்பட்டதாக அறிவிக்கப்பட்டது. அல்கா லம்பா, தேசிய மகளிர் ஆணையத்தின் (என்சிடபிள்யூ) பிரதிநிதி, பாலியல் துன்புறுத்தல் வழக்கை விசாரிக்க கவுகாத்திக்கு அனுப்பப்பட்டார். ஒரு செய்தியாளர் சந்திப்பின் போது தற்செயலாக பாதிக்கப்பட்டவரின் அடையாளத்தை வெளிப்படுத்தியதற்காக பல விமர்சனங்களுக்கு உள்ளானார். பாதிக்கப்பட்டவர் இளவர் என்பதால் தேசிய பெண்கள் உரிமை ஆணையம் இந்த வழக்கை தேசிய குழந்தை பாதுகாப்பு மையத்திடம் ஒப்படைத்ததனர். இந்தச் செயலை குழந்தை உரிமை நிபுணர்களும் விமர்சித்தனர்.
தீர்ப்பு
இந்த வழக்கில் முக்கிய குற்றவாளியான அமர்ஜோதி கலிதா உட்பட 11 குற்றவாளிகள் 7 டிசம்பர் 2012 அன்று குற்றவாளிகள் எனவும் மற்றும் நான்கு பேர் நிரபராதிகள் எனவும் அவர்கள் இந்த வழக்கில் இருந்து விடுவிக்கப்படுவதாகவும் அறிவிக்கப்பட்டனர். குற்றவியல் முதன்மை மன்ற நீதிபதியான எஸ். பி. மோயித்ரா, மரஜோதி காலிதா என்பவரை முக்கிய குற்றவாளியாக அறிவித்தது மற்ற 10 பேரையும் இந்திய தண்டனைச் சட்டத்தின் பல்வேறு பிரிவுகளான 143 - சட்டவிரோத கூட்டம், 341- தவறான கட்டுப்பாடு, 294 -அருவருப்பான செயல், 323 - தானாக முன்வந்து காயப்படுத்தியது மற்றும் 354 - பெண் மீதான தாக்குதல் ஆகிய பிரிவுகளில்   குற்றவாளியாக அறிவித்தது.
நியூஸ் லைவ் பத்திரிகையாளர் கவுரவ் ஜோதி நியோக் ஹாபிசுதீன், திகந்த பாசுமடரி மற்றும் ஜிதுமோனி தேகா ஆகியோர் போதிய ஆதாரங்கள் இல்லாததால் விடுவிக்கப்பட்டனர்.
சான்றுகள்
பகுப்பு:இந்தியாவில் பெண்களுக்கெதிரான வன்முறைகள்
மாதிரவேளூர் அச்சம்தீர்த்த பெருமாள் கோயில்
கோயில் அமைப்பு
இக்கோயிலில் அச்சம் தீர்த்த பெருமாள், ஸ்ரீ தேவி, பூதேவி சன்னதிகளும், தாயார், கருடாழ்வார், ஆஞ்சநேயர் உபசன்னதிகளும் உள்ளன. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.
பூசைகள்
இக்கோயிலில் ஒருகாலப் பூசை நடக்கின்றது. மார்கழி மாதம் வைகுண்ட ஏகாதசி முக்கிய திருவிழாவாக நடைபெறுகிறது. மார்கழி, ஆவணி, புரட்டாசி மாதம் ராமநவமி, கோகுலாஷ்டமி, நவராத்திரி திருவிழாக்களாக நடைபெறுகின்றன.
மேற்கோள்கள்
பகுப்பு:நாகபட்டினம் மாவட்டத்திலுள்ள பெருமாள் கோயில்கள் பகுப்பு:சரி பார்க்க வேண்டிய தானியக்கக் கோயில் கட்டுரைகள்
ஆவடி
ஆவடி (Avadi) இந்தியாவின் தமிழ்நாடு மாநிலத்தின் சென்னையின் புறநகர்ப் பகுதிகளுள் ஒன்றாகும். இது சென்னை மாநகரில் வடமேற்கில் அமைந்துள்ளது; மற்றும் இது திருவள்ளூர் மாவட்டத்தில் உள்ள ஒரு மாநகராட்சியாகும். ஆவடி மாநகராட்சி தன்னகத்தே கொண்டுள்ள திருமுல்லைவாசல் என்னும் ஊரில் 'மாசிலாமணீஸ்வரர் கோயில்' (சிவாலயம்) உள்ளது. ஆவடி மாநகரில், கன ஊர்தி தொழிற்சாலை, போர் ஊர்தி தொழிற்சாலை வாரியம், போர் ஊர்தி ஆராய்ச்சி மற்றும் வளர்ச்சி நிறுவனம் ஆகியவை அமைந்துள்ளன. சென்னையின் மேற்குப் புறநகர்ப் பகுதிகளில், அதிக மக்கள் தொகை மற்றும் வளர்ந்த பகுதிகளில் இதுவும் ஒன்றாகும். ஆவடியில் உள்ள ஏரி 'பாலேரிப்பட்டு' என்று அழைக்கப்பட்டது; இது இப்போது மிகவும் பழைய நில ஆவணங்களில் மட்டுமே காணப்படுகிறது.
ஆவடி மாநகராட்சியுடன் இணைத்தல்
17 சூன் 2019 அன்று ஆவடி நகராட்சியை, ஆவடி மாநகராட்சிப் பகுதியுடன் இணைக்க, தமிழ்நாடு அரசு அவசரச் சட்டம் பிறப்பித்து, அதனை அரசிதழிலும்   வெளியிட்டுள்ளது.
பெயர் காரணம்
தமிழில் “ஆ“ என்றால் பசு என்று பொருள். இந்த நகர் நிறைய பசு நிறைந்த ஊர் என்பதால் ஆ+அடி=ஆவடி என்று கூறுவதுண்டு.
ஆவடி ( AVADI ) என்ற வார்த்தை ஆங்கிலத்தில், இங்குள்ள அரசுத் தொழிற்சாலையான “Armoured Vehicles and Ammunition Depot of India” என்பதன் சுருக்கமும் ஆகும். 1960க்குப் பிறகு இந்த நகர் வளர்ச்சி அடைந்தது.
வரலாறு
இரண்டாம் உலகப் போருக்குப் பிந்தைய ஆண்டுகளில், 'மெட்ராஸ்' (இன்றைய சென்னை), முதன்மை நகரின் வடக்கு மற்றும் மேற்குப் பிராந்தியங்களில், ஆட்டோமொபைல் தொழிற்துறை வளர்ந்தபோது, வளர்ந்த "ஆட்டோ பெல்ட்" இன் ஒரு பகுதி ஆவடியாகும்.
இந்திய தேசிய காங்கிரசின் புகழ்பெற்ற அமர்வு, 10 சனவரி 1955 அன்று ஆவடியில் நடைபெற்றது. இந்த வரலாற்றுச் சந்திப்பு சோசலிசத்தின் முக்கியத்துவத்தையும், சமூக வளர்ச்சியில் அதன் தாக்கத்தையும் வலியுறுத்தியது. ஏ.ஐ.சி.சி. (A.I.C.C. - All India Congress Committee) அமர்வில், மொரார்ஜி தேசாய் மற்றும் பிற காங்கிரஸ் தலைவர்களுடன் ஜவஹர்லால் நேரு, 'சமுதாயத்தின் சோசலிச முறை', காங்கிரஸின் குறிக்கோள் என்று அறிவித்தார்.
அமைவிடம்
சென்னை மத்திய தொடருந்து நிலையத்திலிருந்து 22 கி.மீ. தொலைவிலும், சென்னை எழும்பூர் தொடருந்து நிலையத்திலிருந்து 20 கி.மீ. தொலைவிலும், சென்னை பன்னாட்டு விமான நிலையத்திலிருந்து 20 கி.மீ. தொலைவிலும், சென்னை கோயம்பேடு பேருந்து நிலையத்திலிருந்து 15 கி.மீ. தொலைவிலும், ஆவடி அமைந்துள்ளது.
புவியியல்
இவ்வூரின் அமைவிடம் ஆகும். கடல் மட்டத்தில் இருந்து இவ்வூர் சராசரியாக 17 மீட்டர் (55 அடி) உயரத்தில் இருக்கின்றது.
ஏரி
ஆவடி வீட்டு வசதி வாரியத்தின் பின்னால், 86 ஏக்கர் பரப்பில் பருத்திப்பட்டு ஏரி உள்ளது. இந்த ஏரியை ஆக்கிரமிப்புகளில் இருந்து மீட்டு, 28 கோடி ரூபாய் மதிப்பீட்டில் புனரமைக்கப்பட்டு, 'பசுமை பூங்கா' உருவாக்கப்பட்டுள்ளது.
இதில், 60,000 கனமீட்டர் தூர் வாரப்பட்டு, 6 கோடி லிட்டர் தண்ணீர் சேமிக்க ஏரியின் சேமிப்பு திறன் அதிகரிக்கப்பட்டுள்ளது. 3 கி.மீ. தூரத்திற்கு ஏரியைச் சுற்றி நடைபாதை, படகு குழாம், சிறுவர்களுக்கான விளையாட்டு உபகரணங்கள் உள்ளிட்ட வசதிகள் ஏற்படுத்தப்பட்டு, ஜூன், 21 ம் தேதி முதல் மக்கள் பயன்பாட்டுக்கு விடப்பட்டுள்ளது.
இதுபோல், ஆவடியைச் சுற்றி விளிஞ்சியம்பாக்கம் ஏரி, அராபத் ஏரி, சித்தேரி உள்ளிட்ட பல்வேறு நீர் நிலைகள் உள்ளன. அவைகள் குடியிருப்புப் பெருக்கத்தால் ஆக்கிரமிப்பு செய்யப்பட்டு, கழிவு நீர் கலக்கும் இடங்களாக உள்ளன.
கழிவு மேலாண்மை
இந்நகரில் வசிப்பவர்களால் தினமும் சுமார் 150 மெட்ரிக் டன் குப்பைகள் உருவாகின்றன. திருவேற்காடு மற்றும் பூந்தமல்லி ஆகியவற்றுடன் சேர்ந்து, ஆவடியில் சுமார் 120,000 வீடுகளில் இருந்து சுமார் 210 மெட்ரிக் டன் திடக்கழிவுகள் உருவாகின்றன. இவை ஆவடி மாநகராட்சிக்குச் சொந்தமான சேக்காட்டில் 17.78 ஏக்கர் பரப்பளவில் கொட்டப்படுகின்றன. 2017 ஆம் ஆண்டில், நகராட்சி, 10.6 மில்லியன் டாலர் செலவில், 33 பரவலாக்கப்பட்ட உரம் பதப்படுத்தும் ஆலைகளை நிர்மாணிக்கத் திட்டமிட்டது; ஒவ்வொன்றும் 4 டன் மக்கும் கழிவுகளை எருவாக மாற்றும் திறன் கொண்டது. இவற்றில், 17 ஆலைகள் 2018 பிப்ரவரி வரை செயல்பட்டு வந்தன.
மக்கள் வகைப்பாடு
இந்திய 2011 மக்கள் தொகை கணக்கெடுப்பின்படி, 3,44,701 மக்கள் இங்கு வசிக்கின்றார்கள். இவர்களில் 52% ஆண்கள், 48% பெண்கள் ஆவார்கள். ஆவடி மக்களின் சராசரி கல்வியறிவு 79% ஆகும்; இதில் ஆண்களின் கல்வியறிவு 84%, பெண்களின் கல்வியறிவு 74% ஆகும். இது இந்திய தேசிய சராசரி கல்வியறிவான 59.5% விடக் கூடியதே. ஆவடி மக்கள் தொகையில் 10% ஆறு வயதுக்குட்பட்டோர் ஆவார்கள். நகரில் மொத்தம் 87,733 வீடுகள் இருக்கின்றன. மொத்தம் 127,152 தொழிலாளர்கள், 787 விவசாயிகள், 1,095 முக்கிய விவசாயத் தொழிலாளர்கள், வீட்டுத் தொழில்களில் 1,444, 111,013 மற்ற தொழிலாளர்கள், 12,813 குறு தொழிலாளர்கள், 221 குறு விவசாயிகள், 310 குறு விவசாயத் தொழிலாளர்கள், வீட்டுத் தொழில்களில் 449 குறு தொழிலாளர்கள் மற்றும் 11,833 பிற தொழிலாளர்கள் உள்ளனர். 2011 ஆம் ஆண்டு மதவாரியான கணக்கெடுப்பின்படி, ஆவடியில் 84.23% இந்துக்கள், 4.56% முஸ்லிம்கள், 10.69% கிறித்தவர்கள், 0.07% சீக்கியர்கள், 0.03% பௌத்தர்கள், 0.08% சைனர்கள், 0.3% பிற மதங்களைப் பின்பற்றுகிறவர்கள் மற்றும் 0.03% சமயமில்லாதவர்கள் உள்ளனர்.
தகவல் தொழில்நுட்பப் பூங்காக்கள் மற்றும் தொழிற்சாலைகள்
சி. டி. எச். (CTH - Chennai Tiruvallur High road) சாலையில் உள்ள ஆவடியின் பட்டாபிராமில் 2,300 மில்லியன் டாலர் செலவில் 10 ஏக்கர் நிலத்தில் 500,000 சதுர அடி பரப்பளவில் புதிய டைடல் பூங்கா கட்டப்படும். இது 30,000 பேருக்கு வேலை வழங்கும் என்று எதிர்பார்க்கப்படுகிறது. கட்டுமானப் பணிகள் ஆகத்து 2020 இல் தொடங்கப்பட்டன. டெல் டெக்னாலஜி மற்றும் டாடா கன்சல்டன்சி சர்வீஸ் (டி.சி.எஸ். - TCS) ஆவடிக்குச் செல்ல ஆர்வம் காட்டியுள்ளன. ஐடெக்ஸ் பாதுகாப்பு ஏற்றுமதிக்கான மத்திய அரசு தகவல் தொழில்நுட்ப நிறுவனம், டைடல் பார்க் ஆவடி (பட்டாபிராம்)-இல் 1000 கோடி முதலீடு செய்தது.
இராணுவ நிறுவனங்களுக்கு மேலதிகமாக, ஆவடி, பல தகவல் தொழில்நுட்பம்/ஐடிஇஎஸ் மற்றும் பிற சேவைத் துறை சார்ந்த நிறுவனங்களையும் கொண்டுள்ளது.
இராணுவ நிறுவனங்கள்
thumb|200px|ஆவடி இராணுவ தளவாட ஆலையில் தயாரிக்கப்பட்ட, அர்ஜீன் பீரங்கி
இங்கு கன ஊர்தி தொழிற்சாலை, போர் ஊர்தி தொழிற்சாலை வாரியம், போர் ஊர்தி ஆராய்ச்சி மற்றும் வளர்ச்சி நிறுவனம் ஆகியவை அமைந்துள்ளன.
மேற்கோள்கள்
பகுப்பு:தமிழ்நாட்டிலுள்ள மாநகரங்கள் பகுப்பு:சென்னை சுற்றுப் பகுதிகள்
உலர்மார்பக வரைபதிவு
உலர்மார்பக வரைபதிவு (Xeromammography) என்பது குறைந்த ஆற்றல் கொண்ட ஃபோட்டான் எனப்படும் ஒளியன் கற்றைகள், நீண்ட வெளிப்பாடு நேரம் மற்றும் உலர் வேதியியல் வளர்த்திகள் ஆகியனவற்றைப் பயன்படுத்தி பூசப்பட்ட உலோகத் தகட்டில் எக்சுகதிர் படத்தைப் பதிவுசெய்யும் ஒளிமின்னழுத்த முறையாகும்.
படத்தாளில்லாமல் காகிதத்தின் மீது மார்பக மென்திசுக் கட்டமைப்பின் இறுதி உருவம் உண்டாக்கப்படுகின்ற ஓர் உலர் கதிர்ப்படப் பதிவு நுட்பம் உலர்மார்பக வரைபதிவு. செயல்முறையில் பயன்படுத்தப்படுகிறது.
இந்த செயல்முறை 1960 ஆம் ஆண்டுகளின் பிற்பகுதியில் யெரி எட்சுட்ரோம் என்பவரால் உருவாக்கப்பட்டது, மென்மையான திசுக்களைப் படம்பிடிக்க இம்முறை பயன்படுத்தப்பட்டது. பின்னர் இந்த செயல்முறையை மார்பக புற்றுநோயைக் கண்டறியப் பயன்படுத்தப்படுகிறது.
புற இணைப்புகள்
.
பகுப்பு:கதிர்வரைவியல் பகுப்பு:புற்றுநோயியல்
பல்ராம் நாயக்
பல்ராம் நாயக் (Balram Naik) என்று அழைக்கப்படும் பொரிகா நாயக் பல்ராம் (Porika Naik Balram) (பிறப்பு 6 சூன் 1964) ஒரு இந்திய அரசியல்வாதி மற்றும் இந்திய தேசிய காங்கிரஸ் அரசியல் கட்சியின் உறுப்பினர் ஆவார். இவர் இந்திய நாடாளுமன்றத்தின் கீழவையான 15 வது மக்களவை உறுப்பினராக இருந்தார்.
ஆரம்ப கால வாழ்க்கை
பல்ராம், வாரங்கலின் மதனபள்ளியில் கிராமப்புற பஞ்சாரா குடும்பத்தில் லக்ஷ்மன் நாயக் மற்றும் லட்சுமிக்கு மகனாகப் பிறந்தார். ஆந்திரப் பல்கலைக்கழகத்தில் இளங்கலைப் பட்டம் பெற்றவர்.
தொழில்
பல்ராம் நாயக் ஒரு காவல்துறையில் காவலராகப் பணியிலிருந்தார், பின்னர் 2009 ஆம் ஆண்டில் அரசியலுக்கு வருவதற்கு முன்பு வீட்டு மனை விற்றல் வாங்கல் தொழிலில் இருந்தார்.
இவர் 2009 ஆம் ஆண்டில் 15 வது மக்களவைக்கு தேர்ந்தெடுக்கப்பட்டார், மேலும் அவர் ஆந்திரப் பிரதேச மாநிலத்தில் உள்ள மஹபூபாபாத் நாடாளுமன்றத் தொகுதியிலிருந்து தேர்ந்தெடுக்கப்பட்டார். இவர் தொழிலாளர் குழுவில் உறுப்பினராக இருந்தார்.
2012 அக்டோபரில் மன்மோகன் சிங் அமைச்சரவையில் இணை அமைச்சராகப் பதவியேற்றார். இப்போது அவர் முன்னாள் நாடாளுமன்ற உறுப்பினராவார்.
சமூக மற்றும் கலாச்சார நடவடிக்கைகள்
ஆந்திரப் பிரதேச மாநிலத்தில் பழங்குடியின மக்களின் மேம்பாடு மற்றும் நலனுக்கான சமூகப் பணிகளில் பல்ராம் ஈடுபட்டுள்ளார் மற்றும் முதியோர்கள் மற்றும் நோய்வாய்ப்பட்ட நபர்களுக்கு தங்குமிடம் வழங்க முதியோர் இல்லங்களை நடத்தி வருகிறார்.
தனிப்பட்ட வாழ்க்கை
பல்ராம் நாயக்கிற்கு திருப்பதம்மா என்ற மனைவியும் இரண்டு மகன்களும் உள்ளனர்.
மேற்கோள்கள்
பகுப்பு:வாரங்கல் மாவட்ட நபர்கள் பகுப்பு:15வது மக்களவை உறுப்பினர்கள் பகுப்பு:இந்திய தேசிய காங்கிரஸ் அரசியல்வாதிகள் பகுப்பு:தெலங்காணா அரசியல்வாதிகள் பகுப்பு:தெலங்காணா நபர்கள் பகுப்பு:1964 பிறப்புகள் பகுப்பு:வாழும் நபர்கள்
பள்ளசூளகரை சிவன் கோவில்
பள்ளசூளகரை ஐராவத ஈசுவரர் கோயில் (iradheeshwar sivan temple) என்பது கிருஷ்ணகிரி மாவட்டம், ஊத்தங்கரை ஒன்றியத்தில் உள்ள பள்ள சூளகரை என்ற ஊரில் உள்ள பழமையான சிவன் கோயில் ஆகும். இது சுமார் ஆயிரம் ஆண்டுகள் பழமை வாய்ந்த கோவிலாக கருதப்படுகிறது. இக்கோயிலில் மழை நீர் சேகரிப்பு தொட்டி போன்றவை உள்ளன. தற்காலத்தில் கோவில் பராமரிப்பின்றி சிதிலமடைந்த நிலையில் உள்ளது.
பகுப்பு:கிருஷ்ணகிரி மாவட்டத்திலுள்ள சிவன் கோயில்கள்
மிகேல் தியாஸ்-கானெல்
மிகேல் தியாஸ்-கானெல் பெர்மூதெசு (Miguel Mario Díaz-Canel Bermúdez, பிறப்பு: 20 ஏப்ரல் 1960) கியூபாவின் அரசியல்வாதி ஆவார். இவர் கியூபாவின் 19-வது அரசுத்தலைவராகப் பதவி வகிக்கிறார். இவர் 2013 முதல் 2018 ஏப்ரல் வரை கியூபா அரசுப்பேரவையினதும், அமைச்சரவையினதும் துணைத் தலைவராகப் பணியாற்றினார். 2003 முதல் இவர் கியூபா பொதுவுடமைக் கட்சியின் உயர்பீடத்தின் உறுப்பினராக இருந்து வருகிறார்.
மேற்கோள்கள்
பகுப்பு:1960 பிறப்புகள் பகுப்பு:வாழும் நபர்கள் பகுப்பு:கியூபாவின் அரசுத்தலைவர்கள் பகுப்பு:கூபாவின் அரசியல்வாதிகள்
தமிழக மக்களவை உறுப்பினர்கள், பதினேழாவது மக்களவை
பதினேழாவது மக்களவை 2019-ஆம் ஆண்டில் தொடங்குகிறது. மக்களவை கலைக்கப்படாத வரையில், இது 2024-ஆம் ஆண்டு வரை செயல்படும். தமிழ்நாடு மாநிலத்திலிருக்கும் 39 மக்களவைத் தொகுதிகளுக்கு உறுப்பினர்களாகத் தேர்வு செய்யப்பட்டவர்கள், அவர்கள் சார்ந்துள்ள கட்சி ஆகியவைகளைக் கொண்ட பட்டியல் இது.
மேற்கோள்கள்
பகுப்பு:இந்திய மக்களவை
சுந்தா பூங்குயில்
சுந்தா பூங்குயில் (Sunda thrush)(சூத்தெரா ஆண்ட்ரோமெடே) என்பது அமெரிக்கப் பாடும் பறவை குடும்பத்தில் உள்ள ஒரு பறவை சிற்றினம் ஆகும். இது இந்தோனேசியா, மலேசியா மற்றும் பிலிப்பீன்சு ஆகிய நாடுகளில் காணப்படுகிறது.
சுந்தா பூங்குயிலின் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நிலக் காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
நடுவுல கொஞ்சம் டிஸ்டர்ப் பண்ணுவோம்
நடுவுல கொஞ்சம் டிஸ்டர்ப் பண்ணுவோம் (நடுவுல கொஞ்சம் தொந்தரவு பண்ணுவோம்) என்பது விசய் தொலைக்காட்சியில் ஒளிபரப்பப்படும் தமிழ் மொழியில் அமைந்த கேள்வி-பதில் ஆட்ட நிகழ்ச்சி ஆகும். இந்நிகழ்ச்சியில் நான்கு பேர் கலந்துகொள்வர். நான்கு சுற்றுகளாக நடைபெறும் இந்நிகழ்ச்சியை ஈரோடு மகேசு, பாலாசி ஆகியோர் தொகுத்து வழங்குகின்றனர். இந்நிகழ்ச்சியானது விசய் தொலைக்காட்சியில் ஒவ்வொரு ஞாயிற்றுக்கிழமையும் இந்தியச் சீர்நேரப்படி இரவு எட்டு மணிக்கு ஒளிபரப்பப்படுகின்றது.
சுற்றுகள்
இந்நிகழ்ச்சியில் வாயில கொழுக்கட்டை, திசுயூம் திசுயூம், பேசுமெண்டு வீக்கு, திக்கு திக்கு திக்கு ஆகிய நான்கு சுற்றுகள் காணப்படுகின்றன. ஏறு தழுவலை ஒத்ததாக, பொம்மைக் காளையை அடக்கும் சுற்றாகப் பேசுமெண்டு வீக்கு அமைந்துள்ளது. இவ்வாறான சுற்றுகளின் காரணமாக, இந்நிகழ்ச்சி கொடுமையானது எனவுங் கூறப்படுகின்றது.
சுப்பாராஜூ
பென்மத்சா சுப்பாராஜூ (Penmatsa Subbaraju)(பிறப்பு:பெப்ரவரி 27 ,1977 என்பவர் இந்தியத் திரைப்பட நடிகர் ஆவார். இவர் பெரும்பான்மையாகத் தெலுங்குத் திரைப்படங்களில் நடித்துள்ளார். துவக்கத்தில் எதிராளிக் கதாப்பாத்திரத்தில் தோன்றினார். தற்போது துணைக் கதாப்பாத்திரங்களிலும் நடித்து வருகிறார். அம்மா நானா ஓ தமிழ் அம்மாயி, ஆர்யா, போக்கிரி ,பாகுபலி 2, லீடர், மிர்ச்சி போன்ற திரைப்படங்களில் நடித்ததன் முலம் பரவலாக அறியப்படுகிறார்.
ஆரம்பகால வாழ்க்கை
பென்மத்சா சுப்பராஜூ பெப்ரவரி 27, 1977 இல் ஆந்திரப் பிரதேசத்தின் பீமவரத்தில், பிறந்தார். இவரின் தந்தை பென்மத்சா ராமகிருஷ்ணன், தாய் விஜயலட்சுமி. இவருக்கு புல்லம் ராஜு எனும் மூத்த சகோதரர் உள்ளார். அவர் சமசுகிருதம் பயிற்றுவிக்கும் ஆசிரியராக உள்ளார். சுப்பராஜு பீமாவரத்தில் உள்ள டி. என். ஆர் கல்லூரியில் பயின்றார். இவர் கணிதப் பிரிவில் இளங்கலைப் பட்டம் பெற்றார். பின் கணிணிப் பயிற்சி பெற்று ஐதராபாத்திலுள்ள டெல் நிறுவனத்தில் வேலைக்குச் சேர்ந்தார்.
தொழில் வாழ்க்கை
எதிர்பாராத விதமாகவே இவர் திரைப்படத் துறைக்கு வந்தார். தெலுங்குத் திரைப்பட இயக்குநர் கிருஷ்ணா வம்சியின் உதவியாளர், சுப்பராஜுவை இயக்குநரின் கணினியில் உள்ள பிரச்சனயைச் சரி செய்து தருமாறு அணுகினார். பின் கடம் எனும் திரைப்படத்தில் ஒரு சிறிய வேடத்தில் நடிக்கும் வாய்ப்பு இவருக்கு கிடைத்தது.
முக்கியக் கதாப்பத்திரங்கள்
இவரின் முதல் திரைப்படம் பூரி ஜெகன்நாத் இயக்கிய அம்மா நானா ஓ தமிழ் அம்மாயி ஆகும். இந்தத் திரைப்படத்தில் ஒரு குத்துச் சண்டை வீரராக நடித்திருப்பார். இதில் ஒரு எதிர்மறைக் கதாப்பத்திரத்தில் நடித்திருப்பார். இந்தத் திரைப்படத்தைத் தொடர்ந்து அடுத்த சில திரைப்படங்களிலும் எதிராளிக் கதாப்பத்திரத்திற்கான வாய்ப்புகளே இவருக்கு கிடைத்தது. இந்தத் திரைப்படம் மோகன் ராஜா இயக்கத்தில்எம். குமரன் சன் ஆஃப் மகாலட்சுமி எனும் பெயரில் தமிழ் மொழியில் மொழிமாற்றம் செய்யப்பட்டது. தெலுங்கில் நடித்த கதாப்பத்திரத்திலேயே இதிலும் நடித்திருப்பார்.
மே 7, 2014 இல் அறிமுக இயக்குநர் சுகுமார் இயக்கத்தில் வெளியான ஆர்யா திரைப்படத்தில் அடியாள் கதாபாத்திரத்தில் நடித்தார். இதில் அல்லு அர்ஜூன், அனு மேத்தா ஆகியோர் முக்கியக் கதாப்பாத்திரத்தில் நடித்தனர்.
2017
2017 இல் ரவியின் இயக்கத்தில் ஜவான் எனும் தெலுங்குப் படத்தில் இக்பால் எனும் கதாப்பாத்திரத்தில் நடித்தார். வாசு பரிமனி இயக்கத்தில் படேல் எஸ். ஐ. ஆர் எனும் அதிரடித் திரைப்படத்தில் காவல்துறை அதிகாரியாக நடித்திருப்பார். ஹரிஷ் சங்கர் எழுதி இயக்கிய துவ்வடா ஜெகன்நாதன் எனும் அதிரடி, நகைச்சுவைத் திரைப்படத்தில் சந்தி எனும் கதாப்பத்திரத்தில் நடித்தார். இதில் அல்லு அர்ஜூன் முக்கியக் கதாப்பாத்திரத்தில் நடித்துள்ளார். ராஜமவுலி இயக்கத்தில் தமிழ் மற்றும் தெலுங்கில் வெளியான பாகுபலி 2 திரைப்படத்தில் குமார வர்மா எனும் கதாப்பாத்திரத்தில் நடித்துள்ளார். இந்தத் திரைப்படம் இந்தியாவில் மட்டுமல்லாது உலக அளவில் வெற்றி பெற்றது.
2016
சுந்தர் சி இயக்கத்தில் மத கஜ ராஜா எனும் தமிழ் அதிரடி, நகைச்சுவைத் திரைப்படத்தில் நடித்தார். இதில் விஷால், அஞ்சலி, வரலட்சுமி சரத்குமார் ஆகியோர் முக்கியக் கதாப்பத்திரத்தில் நடித்தார்.
2015
பரசுராம் இயக்கத்தில் ஸ்ரீரஸ்து சுபாமஸ்து எனும் தெலுங்குத் திரைப்படத்தில் நடித்தார். டெம்பர் எனும் திரைப்படத்தில் ரவி என்ற கதாப்பாத்திரத்தில் நடித்தார்.
2014
கே. எஸ் இயக்கத்தில் பவர் எனும் நகைச்சுவைத் திரைப்படத்தில் ராஜீவ் எனும் கதாப்பாத்திரத்தில் நடித்தார்.
வெளியிணைப்புகள்
பகுப்பு:இந்தியத் திரைப்பட நடிகர்கள் பகுப்பு:1977 பிறப்புகள் பகுப்பு:மேற்கு கோதாவரி மாவட்ட நபர்கள்
அயோத்தியாபட்டினம்
அயோத்தியாபட்டினம் (ஆங்கிலம்:Ayothiapattinam), இந்தியாவின் தமிழ்நாடு மாநிலத்தில் அமைந்துள்ள சேலம் மாவட்டத்தில் வாழப்பாடி தாலுகாவில் இருக்கும் ஒரு பேரூராட்சி ஆகும். அயோத்தியாப்பட்டின ஊராட்சி ஒன்றியத்தின் வட்டார வளர்ச்சி அலுவலகம் இங்கு செயல்படுகிறது. இங்கு அயோத்தியாபட்டினம் கோதண்டபாணி ராமர் திருக்கோயில் உள்ளது.
அமைவிடம்
அயோத்தியாபட்டினம் பேரூராட்சி, சேலத்திலிருந்து 10 கிமீ தொலைவிலும்; வாழப்பாடியிலிருந்து 20 கிமீ தொலைவிலும் உள்ளது.
பேரூராட்சியின் அமைப்பு
10 சகிமீ பரப்பும், 15  பேரூராட்சி மன்ற உறுப்பினர்களையும்  கொண்ட இப்பேரூராட்சி சேலம் மக்களவைத் தொகுதிக்கு உட்பட்டது.
மக்கள் தொகை பரம்பல்
2011-ஆம் ஆண்டு மக்கள் தொகை கணக்கெடுப்பின்படி இப்பேரூராட்சி  2,982   வீடுகளும்,  11,517 மக்கள்தொகையும், எழுத்தறிவு 79%, பாலின விகிதம் ஆயிரம் ஆண்களுக்கு  1,011 பெண்கள் வீதம் உள்ளனர். பட்டியல் சாதியினரும் பட்டியல் பழங்குடியினரும் முறையே 1,473 மற்றும் 80 ஆக உள்ளனர்.
கொப்புள ஈஸ்வர்
வாழ்க்கை
கரிம் நகர் மாவட்டத்தில் உள்ள ஒரு அட்டவணைச் சாதியான மாலா சமூகத்தில் பிறந்தவர்.
குறிப்புகள்
பகுப்பு:வாழும் நபர்கள் பகுப்பு:தெலங்காணா அரசியல்வாதிகள்
மயிலாடுதுறை-மைசூர் விரைவு வண்டி
மயிலாடுதுறை-மைசூர் எக்ஸ்பிரஸ் கர்நாடகாவில் உள்ள மைசூரு சந்திப்பு, மற்றும்  தமிழ்நாட்டிலுள்ள மயிலாடுதுறை சந்திப்பை இணைக்கும் இரயில் சேவை ஆகும். இவை தஞ்சாவூர் சந்திப்பு வழியாக திருச்சிராப்பள்ளி சந்திப்பு,ஈரோடு சந்திப்பு மற்றும் பெங்களூர் சிட்டி வழியாக மைசூரை சென்றடைகிறது.
வரலாறு
தொடக்கத்தில், 31/32  எனற எண் கொண்ட, இந்த சேவையானது உறங்கும் படுக்கை வசதியுடன்  தீவு எக்ஸ்பிரஸ் என்ற பெயரில் ஈரோடு வரை இணைக்கப்பட்டது. பின்ன ரயில்வே அமைச்சராக இருந்த சி.கே.ஜாபர் ஷெரீஃப், வண்டி எண் 6531/6532 பெங்களூரு மற்றும் திருச்சி இடையே பிரத்யேக சேவை வழங்கப்பட்டதுர், ,        .
விரிவாக்கம்
மதுரையிலிருந்து கரூர், 6531 ஏ / 6532 ஏ என பல ரயில் பெட்டிகள் இணைக்கப்பட்டன. 6531/6532 எண்ணிலிருந்து முதல் 6231/6232 வரையிலான ரயில் எண்ணாக மாற்றப்பட்ட பிறகு, அது முதலில் மைசூருக்கும், பின்னர் தஞ்சாவூருக்கும், நாகூருக்கும் விரிவாக்கம் செய்யப்பட்டது. 29 ஜூன் 2002 அன்று, ரயில் எண் 6231/6232 என்பதை 6831/6832 வண்டி எண்ணாக மாற்றப்பட்டு மைசூரூ இரயில்வே பிரிவிலிருந்து திருச்சிராப்பள்ளி ரயில்வே பிரிவுக்கு மாற்றப்பட்டது. திருச்சி-நாகூர் பிரிவில் திருச்சி-நாகூர் சேவையானது திருச்சி-நாகூர் பிரிவில் பாதை  மாற்றத்தை செயல்படுத்த 1995-1996-ல் ரயில்வே பட்ஜெட்டில் அனுமதிக்கப்பட்டது.பின்னர் 1998-ல் திருச்சி-தஞ்சாவூர் பாதை நிறைவுபெற்றதும், மீண்டும்  தஞ்சாவூருக்குச் இரயில் சேவை செயல்படுத்தியதுதஞ்சாவூர்-கும்பகோணம் பாதை முடியு பெற்ற பிறகு சென்னை எழும்பூர்-தஞ்சாவூர் வழியில் தஞ்சாவூர்-கும்பகோணம் பகுதியில் வண்டி எண் 6231/6232, என்ற தொடர் வண்டியை ரயில்வே அமைச்சராக இருந்த லாலு பிரசாத் யாதவ் 2006 ஆம் ஆண்டு ஜனவரி 9 ஆம் தேதி முதல் கும்பகோணம் வரை நீட்டிக்கப்பட்டார். மேலும், இந்த சேவை மயிலாடுதுறை சந்திப்பு வரை நீட்டிக்கப்பட்டு 2006 ஆம் ஆண்டு ஜூன் 17 ஆம் தேதி முதல் அமலுக்கு வந்தது. இந்த ரயில் எண் 6231/6232 இலிருந்து 16231/16232 ஆக மாற்றப்பட்டது. இது இந்திய இரயில்வே நெட்வொர்க் முழுவதிலும் ரயில் மேலாண்மை அமைப்பின் ஒரு பகுதியாகும்.
பெட்டிகள்
இந்தத் தொடரில் ஆரம்பத்தில் 16 பெட்டிகள் இருந்தன, ஜூலை 1, 2005 இல் ஒரு கூடுதல் படுக்கை பெட்டி சேர்க்கப்பட்டது. 2013 ஜூன் 6 ஆம் தேதி ஒரு படுக்கை பெட்டி சேர்க்கப்பட்டது மற்றும் கூடுதலாக படுக்கை பெட்டிஜூன் 8 இல் சேர்க்கப்பட்டன. தற்போது 21 பெட்டிகள் ஏசி 2-அடுக்கு (2 ஏ), இரண்டு ஏசி 3-அடுக்கு (3 ஏ), பன்னிரண்டு இரண்டாம் படுக்கை பெட்டிகள் (எஸ்.எல்.), நான்கு பதிவுசெய்யப்படாத (பொது) பெட்டிகள்/ ஜி.எஸ்) மற்றும் இரண்டு பொருள் வைக்கும் பெட்டிகள் (எஸ்எல்ஆர்) உள்ளன.
அட்டவணை
கும்பகோணம், தஞ்சாவூர் சந்திப்பு, திருச்சிராப்பள்ளி சந்தி, ஈரோடு சந்திப்பு, சேலம் சந்தி மற்றும் பெங்களூர் நகரங்கள் ஆகிய நிறுத்தங்கள்  அடங்கும். மயிலாடுதுறை எக்ஸ்பிரஸ் ரயில், மைசூர் சந்திப்பில் இருந்து புறப்பட்டு, 16232 ரெயில்களில், அதே வழியில் செல்கிறது, ஈரோடு சந்திப்பு மற்றும் திருச்சிராப்பள்ளி சந்திப்பில்  இருமுறை திருப்பப்பட்டு,  அடுத்த நாள் காலை மயிலாடுதுறை சந்திப்புக்கு வந்து சேருகிறது..
பார்வை நூல்கள்
பகுப்பு:தமிழகத்தில் தொடருந்து போக்குவரத்து பகுப்பு:துப்புரவு முடிந்த வேலூர் மாவட்ட ஆசிரியர்கள் தொடங்கிய கட்டுரைகள்
கள்ளக்குறிச்சி வருவாய் கோட்டம்
கள்ளக்குறிச்சி வருவாய் கோட்டம் என்பது இந்தியாவின், தமிழ்நாடு மாநிலம், கள்ளக்குறிச்சி மாவட்டத்தில் உள்ள ஒரு வருவாய் கோட்டம் ஆகும்.
மேற்கோள்கள்
பகுப்பு:கள்ளக்குறிச்சி மாவட்டம்
காமாட்சிபுரம் விஜயராகவ் பெருமாள் கோயில்
காமாட்சிபுரம் விஜயராகவப் பெருமாள் கோயில் தமிழ்நாட்டில் தஞ்சாவூர் மாவட்டம், காமாட்சிபுரம் என்னும் ஊரில் அமைந்துள்ள பெருமாள் கோயிலாகும்.
வரலாறு
இக்கோயில் பத்தொன்பதாம் நூற்றாண்டைச் சேர்ந்தது.
கோயில் அமைப்பு
இக்கோயிலில் விஜயராகவபெருமாள், ஸ்ரீ சீதாதேவி சன்னதிகள் உள்ளன. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அறங்காவலர்களால் நிர்வகிக்கப்படுகிறது.
பூசைகள்
இக்கோயிலில் ஒருகாலப் பூசை திட்டத்தின் கீழ் வைகானசம் ஆகம முறைப்படி ஒருகாலப் பூசை நடக்கின்றது. மார்கழி மாதம் வைகுண்ட ஏகாதசி முக்கிய திருவிழாவாக நடைபெறுகிறது. மார்கழி, ஆனி, புரட்டாசி மாதம் அனுமந்த ஜெயந்தி, ஸ்ரீ ராமநவமி, நவராத்திரி திருவிழாக்களாக நடைபெறுகின்றன.
மேற்கோள்கள்
பகுப்பு:தஞ்சாவூர் மாவட்டத்திலுள்ள பெருமாள் கோயில்கள் பகுப்பு:சரி பார்க்க வேண்டிய தானியக்கக் கோயில் கட்டுரைகள்
கோபுராஜபுரம்
கோபுராஜபுரம் என்பது தமிழ்நாட்டின், தஞ்சாவூர் மாவட்டத்தில் உள்ள பாபநாசம் ஒன்றியத்தில் அமைந்துள்ளது.
மக்கள் வகைப்பாடு
2001-ஆம் ஆண்டு மக்கள்தொகை கணக்கெடுப்பின்படி, கோபுராஜபுரத்தின் மொத்த மக்கள் தொகை 2125-ஆக இருந்தது. இதில் 1057 ஆண்கள், 1068 பெண்கள். பாலின விகிதம் 1010 ஆகும். கோபுராஜபுரத்தின் எழுத்தறிவு 73.34% ஆகும்.
சான்றுகள்
பகுப்பு:துப்புரவு முடிந்த தஞ்சாவூர் மாவட்ட ஆசிரியர்கள் தொடங்கிய கட்டுரைகள் பகுப்பு:தஞ்சாவூர் மாவட்டத்திலுள்ள கிராமங்கள்
நடுக்குப்பம்
நடுக்குப்பம் (Nadukuppam) என்பது இந்தியாவின் தமிழ்நாடு மாநிலத்தில் அமைந்துள்ள விழுப்புரம் மாவட்டத்தில் இருக்கும் கோட்டக்குப்பம் பேரூராட்சியைச் சேர்ந்த ஒரு கிராமம் ஆகும். இந்த அழகிய கிராமம் மத்திய மன்னார் வளைகுடா பகுதியில் அமைந்திருக்கிறது. சென்னையிலிருந்து சுமார் 145 கிலோமீட்டர் தெற்கில் உள்ளது. ஊரின் வாசலில் மேகாத்தம்மன் கோவில் அமைந்துள்ளது. வடக்கு புறம் மற்றும் தெற்கு புறம் சிறிய கடற்கரை அமைந்துள்ளது. ஊர் மக்களின் பாதுகாப்பு கருதி தமிழக அரசால் கடந்த 2004கில் கடல் அரிப்பு தடுப்புச்சுவர் அமைக்கப்பட்டது. அதன் அளவு 400 மீட்டர். நடுக்குப்பத்திலுள்ள மொத்த குடுபங்களின் எண்ணிக்கை 320. இந்த கிராமம் வானூர் வட்டத்துக்கு உட்பட்ட கோட்டக்குப்பம் பேரூராட்சியின் ஏழாவது வார்டு வாக்காளர்களில் சுமார் எழுபது சதவீத மக்கள் இங்கு உள்ளனர். பகுப்பு:விழுப்புரம் மாவட்டத்திலுள்ள கிராமங்கள்
தேவன் ஏகாம்பரம்
தேவன் ஏகாம்பரம் (Devan Ekambaram) (பிறப்பு 1975 திசம்பர் 25) ஒரு இந்திய அமெரிக்க திரைப்பட பின்னணி பாடகரும், நடிகரும், இசையமைப்பாளரும் ஆவார். தமிழ்ப் படங்களில் பின்னணி பாடகராக தனது வாழ்க்கையைத் தொடங்கிய இவர் பின்னர் தெலுங்கு, கன்னடம் போன்ற பல தென்னிந்திய மொழிகளிலும் 500க்கும் மேற்பட்ட படங்களுக்கு பாடியுள்ளார்.
கல்வி
தேவன் தனது உயர்நிலைப் பள்ளி படிப்பை ஐக்கிய அமெரிக்காவின் நியூ செர்சியிலுள்ள பிரீஹோல்ட் டவுன்ஷிப் உயர்நிலைப் பள்ளியில் பயின்றார். இவர் தனது இரண்டாம் ஆண்டில் அர்பானா சாம்பேன்னுள்ள இலினொய் பல்கலைக்கழகத்தில்  சேர்ந்து மின் பொறியியலில் பட்டம் பெற்றார்.
தொழில்
ஹாரிஸ் ஜயராஜ் இசையமைத்த மின்னலே (2001) திரைப்படத்திலிருந்து "ஒரே ஞாபகம்" என்ற பாடல் இவரது இரண்டாவது பெரிய வெற்றியாக வந்தது.அதன்பிறகு இளையராஜா, வித்தியாசாகர், தேவா, யுவன் சங்கர் ராஜா, கார்த்திக் ராஜா போன்ற பலரின் இசையமைப்பின் கீழ் தமிழ் மற்றும் தெலுங்கு படங்களில் பல பிரபலமான பாடல்களைப் பாடினார். ஏ.ஆர்.ரகுமான் இசையமைத்த விண்ணைத்தாண்டி வருவாயா படத்தில் இடம்பெற்ற "அன்பில் அவன்" பாடல் இரசிகர்கள் மனதில் இடம்பெற்றது.
இவரது பெரும்பாலான பாடல்கள் இசை இயக்குனர் ஹாரிஸ் ஜெயராஜுடன் இருந்தது. மேலும் அவருக்காக இவர் பாடிய அனைத்து பாடல்களுக்கும் இரசிகர்களிடமிருந்து நல்ல வரவேற்பு கிடைத்துள்ளது.
இவர் சமீபத்தில் என்னை அறிந்தால் திரைப்படத்தில் "என்னை அறிந்தால்" எனற பாடலை மீண்டும் ஹாரிஸ் ஜயராஜ் இசையில் பாடினார். இந்த பாடலை பாடலாசிரியர் தாமரை எழுதியுள்ளார்.
இசை இயக்கம்
2010 ஆம் ஆண்டு வெளிவந்த பலே பாண்டியா திரைப்படத்தில் இவர் இசை இயக்குநராக அறிமுகமானார். இந்த படத்தைத் தவிர, பல சிறிய தமிழ் இசைத் தொகுப்புகளுக்கு இவர் இசையமைத்து, பாடியுள்ளார்.
நடிப்பு
இவர் ஒரு சில தமிழ் படங்களிலும் நடித்துள்ளார். அதில் முக்கியமானவை பார்த்திபன் கனவு (அறிமுக படம்), உன்னாலே உன்னாலே, ஜெயம் கொண்டான் போன்றவை. இதைத்தவிர திரைப்படங்களில் பல்வேறு முக்கிய கதாபாத்திரத்திற்கான பின்னணி குரரையும் இவர் அளித்துள்ளார். லிட்டில் ஜான் படத்தில் ஜான் மெக்கென்சிக்கும், தசாவதாரம் படத்தில் சுரேஷ் என்பவருக்கும், ஏழாம் அறிவு படத்தில் டோங் லீ என்ற சீன நடிகருக்கும் இவர் பின்னணி பேசியுள்ளார்.
வெளி இணைப்புகள்
பகுப்பு:தமிழ் பாடகர்கள் பகுப்பு:தமிழ்த் திரைப்படப் பின்னணிப் பாடகர்கள் பகுப்பு:அமெரிக்கத் தமிழர் பகுப்பு:வாழும் நபர்கள்
ராபின்சன் குரூசோ
ராபின்சன் குரூசோ (Robinson Crusoe) டானியல் டீஃபோ எழுதிய ஒரு புதினம் ஆகும். இது முதலில் 1719, ஏப்ரல் 25 அன்று வெளியிடப்பட்டது. முதல் பதிப்பானது, கதாநாயகன் ராபின்சன் குரூசோவை அதன் எழுத்தாளர் என்று பதிப்பிட்டது, இதனால் பல வாசகர்கள் அவர் உண்மையான நபராகவும், இப்புத்தகம் உண்மையான சம்பவங்களின் பயணப் பயணம் என எண்ணினர்.
கடிதம், ஒப்புதல், மற்றும் நீதிபோதனை வடிவங்களில், இந்நூலின் தலைப்பு கதைப் பாத்திரத்தின் சுயசரிதையாக எழுதப்பட்டது. கதைப்பாத்திரத்தின் இயற்பெயர் ராபின்சன் கிரெட்ஸன்னர் - ஒரு கப்பல் விபத்தில் சிக்கியவர். டிரினிடாட் அருகே உள்ள ஒரு தொலைதூர வெப்பமண்டலப் பாலைவனத் தீவில் 28 ஆண்டுகள் செலவழிக்கிறார். இறுதியில் மீட்கப்படுவதற்கு முன் இவர் தன்னின உண்ணிகள், கைதிகள் மற்றும் கிளர்ச்சியாளர்களை எதிர்கொண்டார். இக்கதையானது, இன்றைய சிலியின் பகுதியான "மாஸ் அ டைரா" என்றழைக்கப்படும் பசிபிக் தீவில் கப்பல் விபத்தில் சிக்கி நான்கு ஆண்டுகள் உயிர் பிழைத்த இசுக்காட்டிய நாட்டவரான அலெக்சாந்தர் சேல்கிர்க் என்பவரின் வாழ்க்கையை அடிப்படையாகக் கொண்டதாக கருதப்படுகிறது, 1966 ஆம் ஆண்டில் இந்த தீவானது ராபின்சன் குரூசோ தீவு என மறுபெயரிடப்பட்டது.
எளிய கதைநடையைக் கொண்டிருந்த போதிலும், இலக்கிய வரலாற்றில் யதார்த்தமான கற்பனைக் கதைகளின் தோற்றத்திற்கு வழிவகுத்ததற்கான பெருமையைப் பெற்றது. இது ‘முதல் ஆங்கிலப் புதினம்' என்ற சிறப்பிற்கு ஒரு போட்டியாளராக கருதப்படுகிறது. 1719 ஆம் ஆண்டின் முடிவில், இந்தப் புத்தகம் ஏற்கனவே நான்கு பதிப்புகள் மூலம், வரலாற்றில் மிகவும் பரவலாக வெளியிடப்பட்ட புத்தகங்களில் ஒன்றானது. திரைப்படம், தொலைக்காட்சி மற்றும் வானொலி என்று பல பரிமாணங்களில் வெளிவந்து பிரபலமானது.
வெளி இணைப்புகள்
பகுப்பு:1719 நூல்கள் பகுப்பு:ஆங்கில மொழிப் புதினங்கள்
பல்லவன் கிராம வங்கி
பல்லவன் கிராம வங்கி இந்தியாவின் தமிழ்நாட்டில் செயற்பட்டுவரும் மண்டல ஊரக வங்கியாகும். தமிழகத்தின் 15 வட மாவட்டங்களில் 200க்கும் அதிகமான கிளைகளுடன் 600க்கும் அதிகமான பணியாளர்களையும் கொண்டு செயற்பட்டுவருகிறது.
வரலாறு
பல்லவன் கிராம வங்கி, இந்தியன் வங்கியின் நிதியுதவியுடன் 2006 ஆகத்து 31 அன்று நிறுவப்பட்டது. இவ்வங்கி 2006 ஆகத்து 31 அன்று இந்திய அரசிதழில் வெளியான அறிவிப்பின்படி, தர்மபுரியில் இயங்கிய அதியமான் கிராம வங்கியையும், கடலூரில் இயங்கிய வள்ளலார் கிராம வங்கியையும் இணைத்ததன் மூலமாக நிறுவப்பட்டது.
மேற்கோள்கள்
பகுப்பு:இந்திய வங்கிகள் பகுப்பு:மண்டல ஊரக வங்கிகள்
சர்மத் சிந்தி
சர்மத் சிந்தி (Sarmad Sindhi)( சூலை 1961 - 27 திசம்பர் 1996)(சிந்தி : سرمد سنڌي)( உருது :سرمد سندھی) சிந்தி நாட்டுப்புற இசையில் சிந்தி நாட்டுப்புற பாடகர், சிந்தி மொழியின் பாடலாசிரியர் ஆவார். சிந்தி இலக்கியம் மற்றும் சிந்தி இசையின் பொற்காலத்தின் சிறந்த பாடகர்களில் இவர் ஒருவராகக் கருதப்படுகிறார்.
இவர் தனது மிகவும் பிரபலமான பாடலான  'துஹிஜி யாத் ஜி வாரி ஆ வீர் ' உட்பட அனைத்து வகையான நாட்டுப்புறப் பாடல்களையும் பாடியுள்ளார். மேலும் மற்றொரு பிரபலமான பாடல்  'பியார் மஞ்சரன் பெங்கோ லோடே லோலி தியான் ' இன்னும் கேட்கப்படுகிறது. இது இவரது தலைமுறையின் கீதமாக மாறியது.
பாடும் தொழில்
சர்மத் சிந்தியின் பாடல் வரிகள் '"சிந்து உச்சி ஆ, சிந்தி உச்சி ஆ" (சிந்து பெரியது) போன்ற மாகாணத்தில் வாழும் மக்கள் எதிர்கொள்ளும் பிரச்சனைகளை மையமாகக் கொண்டது.
மரூ லோலி மற்றும் துஹிஞ்சி யாத் ஜி வாரி ஆ வீர் ஆகியவை இவரது முதல் பாடல்களாகும். இவை ரேடியோ பாக்கித்தான், ஐதராபாத்தில் ஒளிபரப்பப்பட்டன. இவரது சில பாடல்கள் சராய்கி மொழியிலும் உள்ளன.
பெருமையும் இறப்பும்
சர்மத் சிந்தி பாடினிலிருந்து கராச்சிக்கு 27 திசம்பர் 1996 நாளன்று திரும்பிக் கொண்டிருந்தபோது, இவரது வாகனம் சரக்குந்து மீது மோதியதில் இவர் தனது நண்பர்களுடன் படுகாயமடைந்தார். காயமடைந்த சர்மத் சிந்தியினைச் சிகிச்சைக்காக மருத்துவமனைக்கு கொண்டு செல்லும் வழியில் உயிரிழந்தார்.
சிந்தி அடாபி சங்கத்தின் (சிந்தி எழுத்தாளர்கள் சங்கம்) 2017ஆம் ஆண்டில் இவரது நினைவு தினத்தை கைர்பூர் மாவட்டத்தின் உள்ளூர் நகரமான பிரியாலோயில் இவருக்கு அஞ்சலி செலுத்தும் நிகழ்வை நடத்தியது. இதில் கவிஞர் சஜ்ஜத் மிரானி, ரோஷன் ஷேக் மற்றும் சயீத் சிந்தி உட்படப் பல இலக்கியவாதிகள் உரையாற்றினர். இந்த சந்தர்ப்பத்தில், பேச்சாளர் உள்ளூர் சமூகத்தில் இவரது சமூகப் பணிகளைக் குறிப்பிட்டார். மேலும் இவர் ஒரு பாடகர் மட்டுமல்ல, இவர் ஒரு சமூக சேவகர் என்றும் அறியப்பட்டார். இவர் பல ஏழைக் குடும்பங்கள் மற்றும் குழந்தைகளின் கல்விக்கு ஆதரவளித்தார்.
வெளி இணைப்புகள்
பகுப்பு:1996 இறப்புகள் பகுப்பு:1961 பிறப்புகள் பகுப்பு:நாட்டுப்புறப் பாடகர்கள்
யாசீன்
யாசீன் (Ya-Sin) يٰسٓ, குர்ஆனின் 36 ஆவது அத்தியாயம் ஆகும். இது 83 வசனங்களைக் கொண்டுள்ளது. முந்தைய "மெக்கான் சூரா" எனக் கருதப்படுகிறது. சில அறிஞர்கள் வசனம் 12 மதீனா காலத்தைச் சேர்ந்தது என்று கருதுகின்றனர். சூரா பிரிவு          22-ல் தொடங்கும் போது, பெரும்பாலானவை பிரிவு 23-ல் உள்ளன.
சூரா பெயரிடப்பட்ட முகதாஅத் அரபு எழுத்துக்களுடன் தொடங்குகிறது: يس (யாசீன்). யாசீன் என்ற எழுத்துக்களின் அர்த்தம், முதன்மையாக அறியப்படாத நிலையில், முசுலீம் மதக் கல்வியாளர்களிடையே விவாதிக்கப்படுகிறது.
ஒரு விளக்கம் முகம்மது நபி பற்றி குறிப்பிடுவது மற்றும் வசனங்கள் "குர்ஆன் மூலம், ஞானம் நிறைந்தது, நீங்கள் உண்மையில் தூதர்களில் ஒருவர்" என்று மொழிபெயர்க்கப்பட்டுள்ளது. தாஃபிர் அல் சலாலீன் என்ற ஒரு சன்னி பிரிவைச் சார்ந்த நபர் ஆரம்பநிலை முடிவடைகிறது என்பதை கடவுள் நன்கு அறிவார் என்றும் கடிதங்கள் மூலமும் குறிப்பிடுகிறார்."
குர்ஆனை ஒரு தெய்வீக ஆதாரமாக நிறுவுவதில் சூரா கவனம் செலுத்துகிறது. மேலும் இது கடவுளின் வெளிப்பாடுகளை கேலி செய்பவர்களின் கதியைப் பற்றி எச்சரிக்கிறது மற்றும் பிடிவாதமாக இருக்கிறது. நிகழ்கால மற்றும் எதிர்கால சந்ததியினருக்கு எச்சரிக்கையாக காஃபிர் எனப்படும் அவிசுவாசிகளின் கடந்த தலைமுறையினரைப் பாதித்த தண்டனைகளைப் பற்றி சூரா கூறுகிறது. கூடுதலாக, சூரா கடவுளின் இறையாண்மையை மீண்டும் வலியுறுத்துகிறது. அவரது படைப்புகளால் இயற்கை அடையாளங்கள் மூலம் எடுத்துக்காட்டுகிறது. இசுலாத்தில் மறுமை கோட்பாடு மற்றும் கடவுளின் இறையாண்மையின் இருப்புக்கு ஆதரவான வாதங்களுடன் சூரா முடிவடைகிறது.
குர்ஆனின் இதயம்
யாசீன் என்பது "குர்ஆனின் இதயம்" என்று முன்மொழியப்பட்டது. "இதயம்" என்பதன் பொருள் பல அறிஞர்களின் விவாதத்திற்கு அடிப்படையாக உள்ளது. இந்த சூராவின் சொற்பொழிவு பாரம்பரியமாக குர்ஆனின் அற்புதத் தன்மையின் பிரதிநிதியாகக் கருதப்படுகிறது. கடவுளின் இறையாண்மை, கடவுளின் வரம்பற்ற சக்தி, அவரது படைப்புகளால் எடுத்துக்காட்டுவது, சொர்க்கம், நம்பிக்கையற்றவர்களுக்கு இறுதி தண்டனை, உயிர்த்தெழுதல், பல தெய்வ நம்பிக்கையாளர்களுக்கும் நம்பிக்கையற்றவர்களுக்கும் எதிரான விசுவாசிகளின் போராட்டம், மற்றும் நம்பிக்கையாளர்கள் சரியான பாதையில் இருக்கிறார்கள் என்று உறுதியளிக்கிறது. யாசீன் குர்ஆனின் செய்தியை திறமையான மற்றும் சக்திவாய்ந்த முறையில் அதன் விரைவான மற்றும் தாள வசனங்களுடன் முன்வைக்கிறது. இந்த சூரா முகம்மது ஒரு கவிஞர் அல்ல, மாறாக அவர் அல்லாவின் மிகப்பெரிய மற்றும் கடைசி தூதர் ("நபிமார்களின் முத்திரை") என்று வலியுறுத்துகிறது.
நற்குணங்கள்
முகம்மது கூறியதாக சுனன் அல்-தாரிமி, "யாராவது நாளின் தொடக்கத்தில் யாசீன் ஓதினால், அந்த நாளுக்கான அவர்களின் தேவைகள் பூர்த்தி செய்யப்படும்" என்று முகம்மது அவர்கள் கூறியதாக பதிவு செய்யப்பட்டுள்ளது. மற்றொரு விளக்கத்தில், இந்த சூரா இம்மையிலும் மறுமையிலும் அனைத்து நன்மைகளுக்கும் திறவுகோலாகவும், இம்மையிலும் மறுமையிலும் அனைத்து தீமைகளிலிருந்தும் பாதுகாப்பாகவும் விவரிக்கப்பட்டுள்ளது. இந்த சூராவை ஓதுவதற்குப் பிறகு கேட்கப்பட்டால் தேவைகள் பூர்த்தி செய்யப்படுகின்றன. மேலும் அதை ஓதுவதற்கான வெகுமதியும் இருபது கச் யாத்திரைகள் செய்வதோடு ஒப்பிடப்படுகிறது.
பிரிவுகள் மற்றும் கருப்பொருள்கள்
யாசீன் சூராவில் மூன்று முக்கிய கருப்பொருள்கள் உள்ளன:1. கடவுளின் ஒருமை (தவ்கீது); 2. ரிசாலா, முகம்மது ஒரு கடவுளால் அனுப்பப்பட்ட தூதர் தெய்வீக வெளிப்பாடு மூலம் அவருடைய படைப்புகளை வழிநடத்துவதற்காக; மற்றும் 3. அக்கிரா, எனப்படும் கடைசி தீர்ப்பு.
36:70 ""இது ஒரு வெளிப்பாடு, உண்மையாக உயிருடன் இருக்கும் எவரையும் எச்சரிக்கும் ஒளிமயமான குர்ஆன், இதனால் காஃபிர்களுக்கு எதிராக கடவுளின் தீர்ப்பு வழங்கப்படும்." ''
முகம்மதுவின் சட்டபூர்வமான தன்மை அல்லது வெளிப்பாட்டை நம்பாததன் விளைவுகளைப் பற்றி சூரா மீண்டும் மீண்டும் எச்சரிக்கிறது. மேலும் விசுவாசிகள் உறுதியாக இருக்கவும், பல தெய்வ நம்பிக்கையாளர்கள் மற்றும் நம்பிக்கையற்றவர்களிடமிருந்து அவர்கள் பெறும் கேலி, அடக்குமுறை மற்றும் ஏளனத்தை எதிர்க்கவும் ஊக்குவிக்கிறது. வாதங்கள் மூன்று வடிவங்களில் எழுகின்றன: ஒரு வரலாற்று உவமை, பிரபஞ்சத்தில் உள்ள ஒழுங்கு பற்றிய பிரதிபலிப்பு மற்றும் கடைசியாக உயிர்த்தெழுதல் மற்றும் மனித பொறுப்புக்கூறல் பற்றிய விவாதம்.
அத்தியாயம் முகம்மதுவின் சட்டபூர்வமான உறுதிப்பாட்டுடன் தொடங்குகிறது. எடுத்துக்காட்டாக, வசனங்கள் 2-6, "புத்திசாலித்தனமான குர்ஆன் மூலம், நீங்கள் [முகம்மது] உண்மையிலேயே நேரான பாதையில் அனுப்பப்பட்ட தூதர்களில் ஒருவராக இருக்கிறீர்கள். சர்வ வல்லமையுள்ள, இரக்கத்தின் இறைவன், யாருடைய முன்னோர்களின் மக்களை எச்சரிக்கிறார். எச்சரிக்கப்படவில்லை, எனவே அவர்கள் அறியவில்லை." முதல் பத்தியில், வசனங்கள் 1-12, முதன்மையாக குர்ஆனை வழிகாட்டுதலாக ஊக்குவிப்பதில் கவனம் செலுத்துகிறது மற்றும் யாரை நம்புவது மற்றும் யாரை நம்பக்கூடாது என்பது கடவுளின் இறையாண்மை விருப்பம் என்பதை நிறுவுகிறது. ஒரு எச்சரிக்கையைப் பொருட்படுத்தாமல், நம்பாதவர்களை நம்ப வைக்க முடியாது என்றும் கூறப்படுகிறது.
36:10 "நீங்கள் அவர்களை எச்சரித்தாலும் இல்லாவிட்டாலும் அவர்களுக்கு ஒன்றுதான்: அவர்கள் நம்ப மாட்டார்கள்."
சூரா யாசீன் பின்னர் நம்பாதவர்களை எச்சரிக்க அனுப்பப்பட்ட, ஆனால் நிராகரிக்கப்பட்ட தூதர்களின் கதையைச் சொல்கிறார். தூதர்கள் நியாயமானவர்கள் என்று அறிவித்தாலும், அவர்கள் சாதாரண மனிதர்கள் என்று நம்பாதவர்களால் குற்றம் சாட்டப்பட்டனர்.
36:15-17 "உண்மையாகவே, நாங்கள் உங்களுக்குத் தூதர்கள்' என்று அவர்கள் சொன்னார்கள். ஆனால் அவர்கள், 'நீங்கள் எங்களைப் போன்ற மனிதர்கள் மட்டுமே. இரக்கத்தின் இறைவன் எதையும் அனுப்பவில்லை, நீங்கள் பொய் சொல்கிறீர்கள்." இருப்பினும், இந்த மக்களில் இருந்து ஒரு மனிதன் தூதர்களை நம்பும்படி அவர்களிடம் கெஞ்சினான்.
அவரது மரணத்திற்குப் பிறகு, அந்த மனிதன் சொர்க்கத்தில் நுழைந்து, நம்பிக்கையற்றவர்களின் தலைவிதியைப் பற்றி புலம்பினான்.
36:26 ""தோட்டத்திற்குள் நுழையுங்கள்'' என்று அவருக்குக் கூறப்பட்டது, "என் இறைவன் என்னை மன்னித்து, என்னை மிகவும் மரியாதைக்குரியவர்களில் ஒருவராக இணைத்திருப்பதை என் மக்கள் அறிந்திருந்தால் மட்டுமே என்று அவர் கூறினார்." இந்த சூரா நம்பிக்கை இல்லாதவர்களை அவர்கள் மறுப்பதால் ஏற்படும் விளைவுகளைப் பற்றி எச்சரிப்பதாகும்.
வசனம் 36:30 தொடர்ந்து கூறுகிறது: "மனிதர்களுக்கு ஐயோ! ஒரு தூதர் அவர்களிடம் வரும்போதெல்லாம் அவர்கள் அவரை ஏளனம் செய்கிறார்கள்." இறுதியில், யார் குருடராக இருப்பார்கள், யார் பார்ப்பார்கள் என்பது கடவுளின் விருப்பம்.
இயற்கையின் மீது கடவுளின் மேலாதிக்கத்தின் அறிகுறிகளை பின்வரும் பகுதி குறிப்பிடுகிறது. இது புத்துயிர் பெற்ற நிலத்தின் அடையாளம், பகல் மற்றும் இரவின் அடையாளம், பரிதி மற்றும் வெள்ளத்தின் அடையாளம் மற்றும் தீர்ப்பு நாளில் வரும் திடீர் வெடிப்பின் அடையாளம் ஆகியவற்றால் வழங்கப்படுகிறது.
36:33-37 புத்துயிர் பெற்ற நிலத்தின் அடையாளம் பின்வருமாறு:"இந்த உயிரற்ற பூமியில் அவர்களுக்கு ஓர் அடையாளம் இருக்கிறது: நாம் அதற்கு உயிர் கொடுக்கிறோம், அதிலிருந்து அவர்கள் உண்பதற்காக தானியங்களை உற்பத்தி செய்கிறோம்; நாம் பூமியில் பேரீச்சம்பழம் மற்றும் திராட்சை தோட்டங்களை அமைத்தோம். மேலும் அதன் பழங்களை அவர்கள் சாப்பிடுவதற்காக அதில் தண்ணீரை ஊற்றினோம். இதையெல்லாம் செய்தது அவர்களின் சொந்தக் கைகள் அல்ல. அவர்கள் எப்படி நன்றி சொல்லாமல் இருக்க முடியும்? பூமி உற்பத்தி செய்யும் அனைத்து சோடி பொருட்களையும், தங்களைப் பற்றியும் அவர்களுக்குத் தெரியாத பிற பொருட்களையும் படைத்தவனுக்கே மகிமை." காஃபிர்கள் இயற்கை உலகில் கடவுளின் சக்தியை அங்கீகரிக்கவில்லை, இருப்பினும் அவர் ஒரு படைப்பாளர்.
முகம்மது முன்வைத்த சரியான பாதையை நிராகரித்து, கடவுளை நம்ப மறுப்பவர்களுக்கு என்ன நடக்கும் என்பதை சூரா மேலும் குறிப்பிடுகிறது. கடைசி நாளில், நம்பாதவர்கள் தங்கள் செயல்களுக்கு பொறுப்புக் கூறப்படுவார்கள், மேலும் அவர்கள் தண்டிக்கப்படுவார்கள். கடவுள் சாத்தானை நம்பாதவர்களை எச்சரித்தார், இன்னும் சாத்தான் அவர்களை வழிதவறச் செய்தார்.